Tarybos reglamentas (EEB) Nr. 2145/91
1991 m. liepos 15 d.
iš dalies keičiantis Reglamentą (EEB) Nr. 790/89 dėl riešutų bei saldžiavaisio pupmedžio vaisių kokybės bei pardavimo gerinimui skirtos pagalbos, maksimalios sumos
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gegužės 18 d. Tarybos reglamentą (EEB) Nr. 1035/72 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EEB) Nr. 1623/91 [2], ypač į jo 14d straipsnio 3 dalį,
atsižvelgdama į Komisijos pasiūlymą [3],
atsižvelgdama į Europos Parlamento nuomonę [4],
kadangi Reglamente (EEB) Nr. 790/89 [5] nustatyta maksimali valstybės narės ir Bendrijos finansinio indėlio įgyvendinant Reglamento (EEB) Nr. 1035/72 14d straipsnyje nurodytus kokybės bei prekybos gerinimo planus suma už hektarą; kadangi ši pagalba iš esmės skirta skatinti rovimą, po kurio sodai atsodinami ir (arba) keičiamos veislės; kadangi, siekiant užtikrinti, kad šis tikslas būtų iš tikrųjų pasiektas, maksimali suma už hektarą turėtų būti suskirstyta atsižvelgiant į specifinį kiekvienos operacijos, vykdomos įgyvendinant planą, pobūdį; kadangi pirmoji aukščiausia riba, išreiškianti didesnę Bendrijos finansavimo dalį, turi būti skirta operacijoms, kurios techniškai daugiausia prisideda prie kokybės gerinimo ir kurios, atsižvelgiant į patirtį, gali būti kasmet vykdomos palyginus nedidelėje plane nurodyto sodo dalyje; kadangi šis finansavimas turėtų būti suskirstytas etapais, atsižvelgiant į veiksmų atlikimo tempus, neapsunkinančius gamintojų organizacijų gamybos kapitalo; kadangi antroji, žemesnė aukščiausioji riba, turi būti skirta finansuoti kitų rūšių operacijas, atliekamas likusioje sodo dalyje, kurioje nesiimama pagrindinių kokybės gerinimo darbų;
kadangi reikėtų numatyti pereinamąjį laikotarpį, per kurį būtų galima koreguoti ir iš naujo nagrinėti iki šio reglamento įsigaliojimo patvirtintus planus,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 790/89 2 straipsnis pakeičiamas taip:
"2 straipsnis
Reglamento (EEB) Nr. 1035/72 14d straipsnio 2 dalyje minima maksimali suma už hektarą, kai planas įgyvendinamas per dešimtį metų, paskirstoma taip:
1. Maksimali 475 ekiu suma per metus penkerių metų laikotarpiui skiriama rovimo darbams su vėlesniu atsodinimu ir (arba) veislių pakeitimu.
Ši maksimali suma skirta finansuoti pirmiau minėtus darbus, kurie atliekami ne daugiau kaip 40 % bendro plane nurodyto sodų ploto: ne daugiau kaip 20 % per pirmuosius dvejus plano įgyvendinimo metus ir ne daugiau kaip 20 % per kitus trejus metus.
Likusiais metais už atsodintus arba pakeistus (naujomis veislėmis) plotus mokama 200 ekiu per metus maksimali suma.
2. Maksimali 200 ekiu suma per metus dešimties metų laikotarpiui skiriama už visus kitus darbus, atliekamus likusioje sodo dalyje."
2 straipsnis
Išsamios šio reglamento taikymo taisyklės priimamos Reglamento (EEB) Nr. 1035/72 33 straipsnyje nustatyta tvarka.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas:
a) nedelsiant - kokybės bei prekybos gerinimo planams, patvirtintiems nuo jo įsigaliojimo dienos;
b) nuo 1993 m. rugsėjo 1 d. - planams, patvirtintiems iki pirmoje pastraipoje minėto įsigaliojimo.
Jis netaikomas išlaidoms, padarytoms iki pirmoje pastraipoje minėto įsigaliojimo - anksčiau patvirtintų planų vykdymui.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. liepos 15 d.